Clemens Episcopus servus servorum Dei, dilecto filio Henrico Abbati Cluniacensis Monasterii, ad Rom. Ecclesiam nullo medio pertinentis, Matisconensis Diœcesis salutem, et Apostolicam benedictionem. Ex tenore tuæ petitionis accepimus, quod nonnulli Priores ac Regulares personæ tui Ordinis Cluniacensis, per Executores tibi, et prædecessoribus tuis, super gratiis de fructibus primi anni beneficiorum ad eorum, et aliarum personarum dicti Ordinis collationem, seu provisionem quascumque spectantium, quæ durante hujusmodi gratia vacaverunt, et aliis concessis eisdem à Sede Apostolica deputatos, necnon et per judices à Sede ipsa, vel legatis ejus delegatos, et subdelegatos, etiam à delegatis Sedis ipsius sunt excommunicationis, suspensionis, et interdicti, à quibus commodè absolvi non possunt, sententiis innodati. Nos igitur volentes eorum in hac parte providere saluti, discretioni tuæ, de qua plenam in Domino fiduciam obtinemus, absolvendi hac vice auctoritate nostra, juxta formam Ecclesiæ, per te, vel per alium, seu alios, Priores et personas easdem ab excommunicationis, suspensionis, et interdicti sententiis supradictis; prius tamen super iis, pro quibus in eos hujusmodi sententiæ sunt prolatæ satisfactione impensa per ipsos, ac dispensandi cum illis ex Prioribus, et personis eisdem, qui dictis ligati sententiis celebrando divina, vel immiscendo se illis, et aliàs sacros Ordines suscipiendo, et ministrando in illis, irregularitatis maculam contraxerunt, plenam et liberam concedimus auctoritate præsentium facultatem. Datum in Prioratu de Trausello, propè Malausanam, Vasionensis, Diœcesis IV. Idus Iulii, Pontificatus nostri anno VII.